Conchita Wurst

Den **Thomas „Tom“ Neuwirth**, gebuer de 6. November 1988 zu Gmunden an Éisträich ass en éisträichesche Sänger an Travestiekënschtler, deen international besonnesch duerch déi vun him verkierpert Figur **Conchita Wurst** bekannt gouf.

Hien huet 2014 zu Kopenhagen mat dem Lidd *[[Rise Like a Phoenix]]* den 59. Eurovision Song Contest gewonnen.

## Liewen a Karriär
Den Tom Neuwirth ass an der steierescher Gemeng Bad Mitterndorf opgewuess. 2006 huet e bei der drëtter Staffel vun der TV-Castingshow *[[Starmania]]* vum ORF matgemaach, wou en an der Finall Zweete ginn ass. 2007 huet en zesumme mam Falco De Jong Luneau, Johannes "Johnny" K. Palmer a Martin Zerza d'Boyband *[[jetzt anders!]]* gegrënnt, déi sech awer nach am selwechte Joer nees opgeléist huet. 2011 huet en eng Ausbildung an der Grazer Schoul fir Moud gemaach.

### Conchita Wurst

D'Konschtfigur Conchita Wurst huet den Tom Neuwirth als Reaktioun géint d'Diskriminéierunge geschaf, déi en a senger Jugend wéinst senger Homosexualitéit erfueren huet. Säin Optrieden als Travestiekënschtler soll d'Mënschen zum Nodenken "iwwer sexuell Orientéierung, awer grad sou iwwer d'Aneschtsinn u sech" bréngen, fir datt "et Jugendlecher méi liicht hunn&nbsp;– an zwar egal, aus wat fir engem Grond se anescht wéi di aner sinn." Den Numm Conchita krut e vun enger Frëndin aus Kuba an huet e bäibehalen. Den Numm Wurst huet e gewielt, "well et eebe *Wurscht* ass, wouhier ee kënnt a wéi een ausgesäit".
 
D'Biographie vun der Konschtfigur Conchita Wurst fänkt u mat der Gebuert "an de Bierger vu Kolumbien" an enger Kandheet an Däitschland. Enger breeder Ëffentlechkeet bekannt gouf den Tom Neuwirth an dëser Roll wéi en an der ORF-Talentshow *[[Die große Chance]]* matgemaach huet, an där en an der Finall déi sechste Plaz kritt huet. Als Conchita huet en och an der éisträichescher Virentscheedung fir de Eurovision Song Contest 2012 *([[Österreich rockt den Song Contest (2012)|Österreich rockt den Song Contest]])* matgemaach an huet an der Finall mam Song *That's What I Am* mat 49 % vun de Stëmmen déi zweet Plaz kritt. Weider Fernseeoptrëtter hat en 2013 als Conchita Wurst an der Sendung *Die härtesten Jobs Österreichs* op ORF eins, wou en an der Fëschveraarbechtung geschafft huet, an am Summer vum selwechte Joer an der Sendung *[[Wild Girls&nbsp;– Auf High Heels durch Afrika]]* bei RTL, bei där en déi siwent Plaz krut. 2013 war e mam Titel *That's What I Am* zesumme mat enger Rei weiderer éisträichesche Museker op dem Benefiz-Album *Licht ins Dunkel 2013* a bei engem Concert fir d'ORF-Krëschtdagsaktioun *[[Licht ins Dunkel]]* vertrueden.

Am September 2013 huet den ORF bekannt ginn, d'Conchita Wurst als éisträichesche Bäitrag op de Eurovision Song Contest 2014 zu Kopenhagen ze schécken. D'Lidd *[[Rise Like a Phoenix]]* gouf eng éischt Kéier den 18.&nbsp;Mäerz 2014 beim Sender Ö3 presentéiert. Den 8.&nbsp;Mee 2014 huet e sech zu Kopenhagen fir d'Finall vum Concours qualifizéiert, déi en den 10.&nbsp;Mee gewonn huet. Dëst war no dem Udo Jürgens senger Victoire am Joer 1966 déi zweete Kéier datt en éisträichesche Kënschtler bei engem Grand-Prix gewonn huet.

## Discographie
### Single
* *Unbreakable* (2011)
* *That's What I Am* (2012)
* *[[Rise Like a Phoenix]]* (2014)

## Um Spaweck

* Offiziell Websäit
* ORF: Stars: Conchita Wurst